Dubrovnik ponovno postaje King’s Landing, i to samo nakratko, od 6. – 9. veljače.

Dokazuju to brojne fotografije priprema koje se odvijaju na području Pila, o čemu smo pisali svakodnevno. Od samog ih početka neumorno pratimo, ali ovoga puta možemo priznati kako su se stvarno obavili ‘velom tajni’. Dokaz tomu je i činjenica kako se na dva dana zatvorio Lovrjenac, ali i dio zidina, točnije od Bokara do Mrtvog zvona za što su Gameofthronaši iskeširali više od 25 tisuća kuna, o čemu više možete pročitati ovdje. Ljudi koji žive u Pilama, kako saznajemo, moraju imati zatvorene persijane, a isto tako su im oblijepljene vrećama od – smeća.

Naš je fotograf Zvonimir Pandža danas izašao na teren kako bi sa svojim fotoaparatom zabilježio trenutke snimanja. No u svim ga je uličicama koje vode na mul u Pilama, gdje se i snima scena, dočekala garda, ne samo zaštitara, već i policajaca. A onda se upustio u avanturu penjanja po stijenama i to iz Šulića, i sve kako bi pokušao ‘uhvatiti’ fotografiju. Na temelju svoga pothvata dobio je i nadimak – cliffhanger kojeg su mu dodijelili članovi snimateljskog tima.

A šuška se šuška kako se u Dubrovniku trenutno nalaze Kit Harington (Jon Snow) i Isaac Hempstead Wright (Bran Stark)!